CELEX: 32017D2152
Language: mt
Date: 2017-11-15 00:00:00
Title: Deċiżjoni tal-Kunsill (UE) 2017/2152 tal-15 ta' Novembru 2017 li temenda d-Deċiżjoni Nru 189/2014/UE li tawtorizza lil Franza tapplika rata mnaqqsa ta' ċerti taxxi indiretti fuq ir-rum “tradizzjonali” prodott fil-Guadeloupe, fil-Guyana Franċiża, fil-Martinique u fir-Réunion

21.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 304/1
            
         DEĊIŻJONI TAL-KUNSILL (UE) 2017/2152
   tal-15 ta' Novembru 2017
   li temenda d-Deċiżjoni Nru 189/2014/UE li tawtorizza lil Franza tapplika rata mnaqqsa ta' ċerti taxxi indiretti fuq ir-rum “tradizzjonali” prodott fil-Guadeloupe, fil-Guyana Franċiża, fil-Martinique u fir-Réunion
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 349 tiegħu,
   Wara li kkunsidra l-proposta mill-Kummissjoni Ewropea,
   Wara li l-abozz tal-att leġiżlattiv intbagħat lill-parlamenti nazzjonali,
   Wara li kkunsidra l-opinjoni tal-Parlament Ewropew (1),
   Filwaqt li jaġixxi skont proċedura leġiżlattiva speċjali,
   Billi:
   
               (1)
            
            
               L-Artikolu 1 tad-Deċiżjoni tal-Kunsill Nru 189/2014/UE (2) awtorizza lil Franza testendi għar-rum “tradizzjonali” prodott fil-Guadeloupe, fil-Guyana Franċiża, fil-Martinique u fir-Réunion l-applikazzjoni fi Franza kontinentali ta' rata ta' dazju tas-sisa għall-alkoħol inqas mir-rata sħiħa stabbilita mill-Artikolu 3 tad-Direttiva tal-Kunsill 92/84/KEE (3) u tapplika rata tal-imposta magħrufa bil-Franċiż bħala “cotisation sur les boissons alcooliques” (“VSS”) li hija inqas mit-taxxa sħiħa applikabbli skont il-leġiżlazzjoni nazzjonali Franċiża għal tali rum “tradizzjonali”.
            
         
               (2)
            
            
               Skont l-Artikolu 3(1) tad-Deċiżjoni Nru 189/2014/UE, ir-rati ta' sisa u ta' VSS imnaqqsin applikabbli għal dan ir-rum “tradizzjonali” għandhom ikunu limitati għal kwota annwali ta' 120 000 ettolitru ta' alkoħol pur (“hlpa”).
            
         
               (3)
            
            
               Fit-22 ta' Settembru 2016 l-awtoritajiet Franċiżi talbu lill-Kummissjoni biex tippreżenta proposta għal aġġustament tekniku biex il-kwota annwali ta' 120 000 hlpa tiżdied għal 144 000 hlpa. Ma' din it-talba ntbagħat rapport li kien fiħ l-informazzjoni kollha li tiġġustifika l-bidla mitluba. Fl-2016, il-produtturi tar-rum “tradizzjonali” ma kellhomx biżżejjed aċċess għas-suq Franċiż kontinentali. Ir-rati tat-tkabbir previsti kienu jeħtieġu li jkun hemm kwota ta' 144 400 hlpa, u dan il-volum intlaħaq sa tmiem l-2016. Għalhekk jeħtieġ li l-kwota annwali ta' 120 000 hlpa tiżdied għal 144 000 hlpa.
            
         
               (4)
            
            
               Il-miżuri awtorizzati skont id-Deċiżjoni Nru 189/2014/UE jridu jiġu analizzati u jrid isir rieżami f'aktar dettall tas-sistema kollha kemm hi. Din l-analiżi trid tqis ir-rapport ta' Franza kif imsemmi fl-Artikolu 4 tad-Deċiżjoni Nru 189/2014/UE.
            
         
               (5)
            
            
               Il-kwota ta' 120 000 hlpa għall-2016 intużat kollha qabel tmiem l-2016. Mingħajr żieda retroattiva b'effett mill-1 ta' Jannar 2016, il-produtturi tar-rum “tradizzjonali” ser isofru ħsara konsiderevoli u x'aktarx irreparabbli.L-arranġamenti bejn il-produtturi tar-rum “tradizzjonali” u d-distributuri tagħhom fi Franza huma rregolati permezz ta' kuntratti annwali li jipprevedu l-impenji dwar il-volumi li jintbagħtu, dwar il-prezz tal-bejgħ, u dwar skonti u promozzjonijiet li jistgħu jsiru. Billi l-kwota ntużat kollha, l-ispiża fuq il-kwantitajiet barra mill-kwota, li kienu imprevedibbli, kienet ikbar, iżda l-kuntratti kienu diġà laħqu ġew iffirmati, fi żmien meta l-produtturi tar-rum “tradizzjonali” ma kinux f'pożizzjoni li jipprevedu li ser tinqabeż il-kwota u b'kemm ser tinqabeż. Mingħajr żieda retroattiva fil-kwota, il-produtturi tar-rum “tradizzjonali” ser ikollhom telf sostanzjali fuq il-kwantitajiet li bihom inqabżet il-kwota. Għaldaqstant jeħtieġ li tiġi awtorizzata żieda retroattiva fil-kwota, b'effett mill-1 ta' Jannar 2016.
            
         
               (6)
            
            
               Il-kriterji l-oħrajn tad-Deċiżjoni Nru 189/2014/UE ma jinbidlux, u analiżi ekonomika indipendenti organizzata mis-servizzi tal-Kummissjoni li ġiet finalizzata f'Lulju 2016 ikkonfermat li l-importazzjonijiet Franċizi tar-rum “tradizzjonali” prodott fil-Guadeloupe, fil-Guyana Franċiża, fil-Martinique u fir-Réunion irrappreżenta biss proporzjon żgħir tal-konsum totali tal-alkoħol fi Franza. Għalhekk, rata ta' taxxa mnaqqsa x'aktarx ma tikkawżax distorzjoni fil-kompetizzjoni tas-suq tar-rum Franċiż, iżjed u iżjed f'dik tas-suq uniku.
            
         
               (7)
            
            
               Din id-Deċiżjoni hija mingħajr preġudizzju għall-possibbiltà li jiġu applikati l-Artikoli 107 u 108 tat-Trattat.
            
         
               (8)
            
            
               Għaldaqsant, jenħtieġ li d-Deċiżjoni Nru 189/2014/UE tiġi emendata skont dan,
            
         ADOTTA DIN ID-DEĊIŻJONI:
   Artikolu 1
   Id-Deċiżjoni Nru 189/2014/UE hija emendata kif ġej:
   
               (1)
            
            
               fl-Artikolu 3, il-paragrafu 1 huwa sostitwit b'dan li ġej:
               “1.   Ir-rati mnaqqsa tad-dazju tas-sisa u r-rati mnaqqsa tal-VSS msemmija fl-Artikolu 1 li japplikaw għar-rum imsemmi fl-Artikolu 2 għandhom ikunu limitati għal:
               
                           (a)
                        
                        
                           kwota annwali ta' 120 000 ettolitru ta' alkoħol pur għall-perjodu mill-1 ta' Jannar 2014 sal-31 ta' Diċembru 2015; u
                        
                     
                           (b)
                        
                        
                           kwota annwali ta' 144 000 ettolitru ta' alkoħol pur għall-perjodu mill-1 ta' Jannar 2016 sal-31 ta' Diċembru 2020”.
                        
                     
         
               (2)
            
            
               l-Artikolu 5 huwa sostitwit b'dan li ġej:
               “Artikolu 5
               Din id-Deċiżjoni għandha tapplika mill-1 ta' Jannar 2014 sal-31 ta' Diċembru 2020, ħlief għal:
               
                           (a)
                        
                        
                           l-Artikolu 1, punt (a) tal-Artikolu 3(1) u l-Artikolu 3(2), li għndhom japplikaw mill-1 ta' Jannar 2012; u
                        
                     
                           (b)
                        
                        
                           il-pnt (b) tal-Artikolu 3(1), li għandu japplika mill-1 ta' Jannar 2016.”
                        
                     
         Artikolu 2
   Din id-Deċiżjoni għandha tidħol fis-seħħ fil-jum ta' wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, il-15 ta' Novembru 2017.
      
         
            Għall-Kunsill
         
         
            Il-President
         
         J. AAB
      
   
   
      (1)  Opinjoni tal-24 ta' Ottubru 2017 (għadha ma ġietx ippubblikata fil-Ġurnal Uffiċjali).
   
      (2)  Id-Deċiżjoni tal-Kunsill Nru 189/2014/UE tal-20 ta' Frar 2014 li tawtorizza lil Franza tapplika rata mnaqqsa ta' ċerti taxxi indiretti fuq ir-rum “tradizzjonali” prodott fil-Guadeloupe, fil-Gujana Franċiża, fil-Martinique u fir-Réunion u li tħassar id-Deċiżjoni 2007/659/KE (ĠU L 59, 28.2.2014, p. 1).
   
      (3)  Id-Direttiva tal-Kunsill 92/84/KEE tad-19 ta' Ottubru 1992 dwar l-approssimazzjoni tar-rati tat-taxxa tas-sisa fuq l-alkoħol u x-xorb alkoħoliku (ĠU L 316, 31.10.1992, p. 29).